钦定古今图书集成/理学汇编/学行典/第225卷 > 《孝义传序》后汉·书
## 钦定古今图书集成/理学汇编/学行典/第225卷 > 《孝义传序》后汉·书

孔子曰：“夫孝莫大于严父，严父莫大于配天，则周公
其人也。”子路曰：“伤哉贫也！生无以养，死无以葬。”子曰：
“啜菽饮水，孝也。”夫锺鼓非乐云之本，而器不可去；三
牲非致孝之主，而养不可废。存器而亡本，乐之遁也；
调器以和声，乐之成也；崇养以伤行，孝之累也；修己
以致禄，养之大也。故言能大养，则周公之祀致四海
之祭，言以义养，则仲由之菽，甘于东邻之牲。夫患水
菽之薄，干禄以求养者，是以耻禄亲也。存诚以尽行，
孝积而禄厚者，此能以义养也。